Cătălin Drulă l-a reclamat pe Marcel Ciolacu pentru manipularea pieţei, abuz în serviciu, deturnarea de fonduri şi înşelăciune în cazul Roşia Montană.
În sesizările către Autoritatea de Supraveghere Financiară (ASF) şi Agenţia Naţională de Integritate (ANI), liderul USR cere celor două instituţii să verifice dacă premierul a încălcat legile.
În plângerea penală, Drulă solicită cercetarea lui Ciolacu cu privire la patru infracţiuni grave. În denunţ se susține că premierul, dar şi ceilalţi miniştri români care au făcut declaraţii înainte de finalizarea procesului ştiau că "declaraţiile pe care le făceau erau de fapt false şi înşelătoare sau, cel puţin, nu era necesar să fie afirmate şi au acţionat cu intenţie directă. Aceste declaraţii au avut în mod rezonabil un efect semnificativ asupra preţului de piaţă al acţiunilor Gabriel Resources".
"Declaraţiile mincinoase făcute de Ciolacu cu privire la pierderea procesului Roşia Montană trebuie investigate de autorităţi şi nu pot rămâne fără consecinţe.
De la abuz în serviciu până la manipularea pieţei şi subminarea intereselor economiei naţionale, Ciolacu a bifat infracţiunile contra intereselor României.
A dovedit încă o dată că nu este decât un combinator politic fără nicio intenţie de a acţiona în favoarea României", a declarat Cătălin Drulă, conform comunicatului de presă transmis de USR.
Liderul Uniunii Salvați România îl acuză pe Marcel Ciolacu de faptul că a dat dovadă "nu numai de lipsă de responsabilitate, dar şi de o rea-credinţă care intră în sfera ilicitului penal, aspect care trebuie clarificat de organele de justiţie".
Cătălin Drulă a trimis sâmbătă o sesizare oficială la Ontario Securities Commission, instituţia care supervizează tranzacţiile bursiere din Canada, pentru a investiga o posibilă manipulare a acţiunilor companiei Gold Corporation.
În replică, Marcel Ciolacu spune că românii vor cunoaște adevărul și că cei care îl acuză au probleme care țin de domeniul patologiei. "Cei cu acuzaţiile, care au lăsat datorii de 200 de miliarde pe care le plătim noi toţi, eu nu le pot răspunde decât că cred că au o problemă în altă parte, deja vorbesc de patologie".